Buk Song
Dispela Song Em i Wanpela Shiggaion Bilong Devit. Devit i Bel Hevi Long Tok Bilong Wanpela Man, Nem Bilong Em Kus, Em Bilong Lain Benjamin, Na Em i Singim Dispela Song Long BIKPELA.
1BIKPELA, Yu God bilong mi, na mi save trastim Yu long lukautim mi;
plis sevim mi na mi no ken i go long han bilong ol man i ranim mi,
2nogut ol i bagarapim mi olsem laion i save mekim,
nogut ol i brukim nabaut laip bilong mi na i no gat wanpela man i stap bilong helpim mi.
3BIKPELA, Yu God bilong mi, sapos mi bin mekim olsem ol i tok
na sampela rong i stap long han bilong mi,
4sapos mi bin mekim pasin nogut long man i stap bel isi wantaim mi,
o mi bin mekim save nating long birua bilong mi,
5orait, larim birua i ranim mi na holimpas mi,
na larim em i krungutim laip bilong mi long graun,
na larim gutpela nem bilong mi stap pipia long das.Sila
6BIKPELA, plis kirapim belhat bilong Yu;
plis kirap na mekim save long ol birua i mekim belhat bilong mi;
plis kirap bilong helpim mi, na mekim stretpela kot bilong Yu i kamap.
7Larim ol kongregesen bilong ol manmeri i kam bung long Yu,
na Yu bilong antap tru Yu harim kot bilong ol.
8BIKPELA tasol i save skelim ol manmeri;
BIKPELA, skelim mi inap long stretpela pasin mi bin mekim,
na skelim mi inap long stretpela tingting mi save bihainim.
9Plis pinisim pasin nogut bilong ol manmeri nogut,
na mekim ol stretpela manmeri bilong Yu i stap gutpela.
Yu God bilong skelim tingting na bel bilong olgeta manmeri;
Yu stretpela God tumas!
10Difens bilong mi em i God yet,
God i save helpim ol manmeri i save bihainim gutpela tingting.
11God Em i stretpela jas,
na long olgeta de Em save belhat long sin pasin.
12Sapos ol man nogut ol i no tanim bel, orait God bai sapim bainat bilong Em,
na Em bai taitim banara bilong Em.
13Em i redim ol strongpela samting bilong kilim man nogut i dai,
Em i makim ol long spia i gat paia.
14Skelim man nogut. Em i save kamapim ol kainkain pasin nogut
na laip bilong em i pulap long mekim ol kainkain trabel
na em i save kamapim ol kainkain tok giaman.
15Em i save digim hul long graun,
tasol em yet i pundaun insait long em.
16Trabel em i kirapim i save tanim na kaikaim em yet.
Pasin nogut bilong em i bagarapim em yet.
17Bai mi tok tenkyu long BIKPELA bikos Em i stretpela olgeta,
na bai mi singim song bilong litimapim nem bilong BIKPELA Antap Tru.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn